༡༩༨༥ལོར་པཎ་ཆེན་སྐུ་ཕྲེང་བཅུ་པ་ཆོས་ཀྱི་རྒྱལ་མཚན་མཆོག་བོད་ཁུལ་དུ་གཟིགས་སྐོར་ལ་ཕེབས་སྐབས་བྲག་མགོ་དགོན་དུ་མཆོག་ཉིད་ཀྱི་ལུང་རིགས་ཟབ་མོའི་རྩོད་པ་གནང་ཚུལ་ལ་ཐུགས་བླ་ལྷག་ཏུ་དགྱེས་ཏེ་བསྔགས་པའི་མེ་ཏོག་འཐོར།༡༩༨༧ལོར་སི་ཁྲོན་ཞིང་ཆེན་བོད་བརྒྱུད་ནང་བསྟན་སློབ་གྲྭ་ཆེན་མོས་གདན་ཞུས་ལྟར་མདོ་ཁམས་གནས་མཆོག་དཔལ་ལྷ་སྒང་ཡུལ་དུ་ཕེབས་ཏེ་གནས་དེར་འདུས་པའི་གྲུབ་མཐའ་སོ་སོའི་སྤྲུལ་སྐུ་དང་བླ་གྲྭ་ཁག་ལ་ཚད་མའི་སྐོར་སློབ་ཁྲིད་གནང་།སྔ་གཞུག་ཏུ་ལྷ་སྒང་ནང་བསྟན་མདོ་སྔགས་བཤད་སྒྲུབ་དར་རྒྱས་གླིང་དང་།མདོ་ཁམས་མི་ཉག་མགར་ཐར་དགོན།གསེར་ཐར་བླ་རུང་ལྔ་རིག་ནང་བསྟན་སློབ་གླིང་།འདྲ་གདུགས་དཀར་དགོན།ཏྲེ་ཧོར་དཀར་མཛེས་དགོན་སོགས་སུ་ཞབས་ཀྱིས་བཅགས་ཏེ་བསྟན་འགྲོ་ལ་སྨན་པའི་ལྗགས་སློབ་དང་ཆོས་ཁྲིད་མཛད།གཞན་ཡང་ཆོས་རྗེ་དམ་པ་འཇིགས་མེད་ཕུན་ཚོགས་འབྱུང་གནས་དང་མི་ཉག་མཁན་ཆེན་ཐུབ་བསྟན་ཆོས་ཀྱི་གྲགས་པ་མཆོག་གཉིས་ལ་ལན་གྲངས་དུ་མར་མཇལ་འཕྲད་གནང་སྟེ་གཞུང་ལུགས་སྐོར་ལ་གསུང་གླེང་ཞིབ་རྒྱས་མཛད་པས་ཕན་ཚུན་ཐུགས་ཡིད་ཆུ་བོ་གཅིག་འདྲེས་སུ་གྱུར།